РЕПУБЛИКА БЪЛГАРИЯ
ПЕТДЕСЕТ И ВТОРО НАРОДНО СЪБРАНИЕ



ДО
Г-ЖА МИХАЕЛА ДОЦОВА
ПРЕДСЕДАТЕЛ НА 52-РОТО
НАРОДНО СЪБРАНИЕ  


УВАЖАЕМА ГОСПОЖО ПРЕДСЕДАТЕЛ,
На основание чл. 86, ал. 1 от Конституцията на Република България и чл. 84, ал. 1 от Правилника за организацията и дейността на Народното събрание внасяме проект за декларация относно войната на Руската федерация срещу Украйна, подкрепата за международното право и неучастието на български въоръжени сили на територията на Украйна
Моля, проектът да бъде предоставен за разглеждане и гласуване по установения ред.

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект!

Д Е К Л А Р А Ц И Я
[bookmark: _c6qaoml54qyi]относно войната на Руската федерация срещу Украйна, подкрепата за международното право и неучастието на български въоръжени сили на територията на Украйна 
Петдесет и второто Народно събрание на Република България, 
като взема предвид Хартата на Организацията на обединените нации и основните принципи на международното право; 
като припомня декларациите и решенията на предходните Народни събрания относно руската агресия срещу Украйна и подкрепата за суверенитета, независимостта и териториалната цялост на Украйна;
като категорично осъжда започналата от Руската федерация война срещу Украйна, която представлява грубо нарушение на Хартата на ООН, международното право, суверенитета и териториалната цялост на независима държава;
като подчертава, че отговорността за започването и продължаването на тази война е на Руската федерация и че не може да има траен и справедлив мир, основан върху възнаграждаване на агресията и насилствена промяна на международно признати граници;
като потвърждава, че суверенитетът и териториалната цялост на Украйна в нейните международно признати граници трябва да бъдат зачитани;
като подчертава, че агресията срещу Украйна е сериозна заплаха за европейската сигурност, международния правов ред и сигурността на Република България;
като подчертава, че членството на България в НАТО и Европейския съюз, укрепването на националните отбранителни способности и спазването на международното право са основни гаранции за сигурността на българските граждани;
като заявява, че решенията за използване на българските въоръжени сили се вземат единствено в съответствие с Конституцията, законите на Република България и решенията на Народното събрание;
като подчертава необходимостта от дипломатически усилия за постигане на справедлив, траен и устойчив мир, при зачитане на суверенитета на Украйна и с нейното пълноправно участие в преговорния процес,
[bookmark: _eavqhk9qx4wo]Д Е К Л А Р И Р А:
1. Категорично осъжда агресията на Руската федерация срещу Украйна и потвърждава, че тя представлява грубо нарушение на международното право и основните принципи на Хартата на ООН.
2. Потвърждава позицията на Народното събрание за неучастие на български въоръжени сили на територията на Украйна.
3. Потвърждава подкрепата на Република България за независимостта, суверенитета и териториалната цялост на Украйна в нейните международно признати граници.
4. Призовава за постигане на справедлив, траен и устойчив мир, основан на международното право и Хартата на ООН, с пълноправното участие на Украйна и на всички непосредствено засегнати страни.
5. Подкрепя активните усилия на Европейския съюз за справедлив и траен мир, включително координираните с Украйна дипломатически инициативи за възстановяване на диалога чрез деескалация и реални преговори, основани на Устава на ООН.  
6. Призовава Министерския съвет да подкрепи дипломатическите усилия  на Европейския съюз  за прекратяване на руската агресия и за установяване на справедлив и устойчив мир, без да допуска подмяна на фактите за произхода и характера на войната.
7. Призовава всички държавни институции и политически сили да се въздържат от използването на темата за войната и сигурността на българските граждани за разпространяване на невярна информация, внушения и необоснован страх относно изпращането на български военнослужещи в Украйна.
8. Подчертава, че българските военнослужещи и техните семейства не могат да бъдат използвани като инструмент в политически и предизборни кампании и че общественият дебат по въпросите на войната и мира следва да се основава на факти, отговорност и защита на националния интерес

Мотиви
Настоящият проект на декларация се внася с цел Народното събрание да потвърди последователната позиция на Република България в подкрепа на международното право, Устава на Организацията на обединените нации, суверенитета, независимостта и териториалната цялост на Украйна, както и категоричното осъждане на войната на Руската федерация срещу Украйна.
С проекта едновременно се заявява ясна позиция относно неучастието на български въоръжени сили на територията на Украйна и се подчертава, че всяко решение за използване на въоръжените сили на Република България може да бъде взето единствено по реда, предвиден в Конституцията и законите на страната. По този начин се цели недопускане на спекулации и разпространяване на невярна информация, които създават необоснован страх сред българските граждани и военнослужещите и техните семейства.
Декларацията потвърждава необходимостта от продължаване на дипломатическите усилия за постигане на справедлив, траен и устойчив мир при зачитане на суверенитета на Украйна и с нейното пълноправно участие в преговорния процес, както и значението на членството на България в НАТО и Европейския съюз и укрепването на националните отбранителни способности като основни гаранции за сигурността на страната и на българските граждани.

